10) การควบคุมภายใน

คณะกรรมการ และผู้บริหารของบริษัทฯ ได้ให้ความสำคัญต่อระบบการควบคุมภายในอย่างต่อเนื่อง
โดยมุ่งเน้นให้บริษัทฯ
มีระบบการควบคุมภายในที่เพียงพอและเหมาะสมกับการดำเนินธุรกิจของบริษัทฯ
เพื่อประสิทธิภาพสูงสุดในการบริหารงาน ตลอดจนการดูแลรักษาทรัพย์สิน
การลดความผิดพลาดที่อาจเกิดขึ้น การป้องกันความเสียหายที่เกิดขึ้นกับบริษัทฯ
การจัดการด้านการเงิน การบริหารความเสี่ยง และการกำกับการดูแลการปฏิบัติงาน
เพื่อให้เกิดความมั่นใจได้อย่างสมเหตุสมผลว่าการดำเนินธุรกิจของบริษัทฯ
จะสามารถบรรลุวัตถุประสงค์ สามารถสร้างมูลค่าเพิ่มสูงสุดได้ในระยะยาว
นอกจากนี้คณะกรรมการบริษัทฯ และผู้บริหารของบริษัทฯ ได้พยายามส่งเสริมและผลักดันให้บริษัทฯ
มีการปฏิบัติงานให้เป็นไปตามกฎ ระเบียบ และข้อบังคับต่างๆ ของกฎหมาย
เพื่อป้องกันไม่ให้เกิดผลเสียหายต่อบริษัทฯ

ที่ประชุมคณะกรรมการตรวจสอบ ครั้งที่ 1/2553 เมื่อวันพฤหัสบดีที่ 18 กุมภาพันธ์ พ.ศ. 2553
ได้ประเมินความเพียงพอของระบบการควบคุมภายในของบริษัทฯ ทั้งนี้กรรมการตรวจสอบทั้ง 3
ท่านได้เข้าร่วมประชุม โดยสามารถสรุปความเห็นเกี่ยวกับความเพียงพอของระบบควบคุมภายใน
ออกเป็น 5 ส่วน ดังนี้

1.  องค์กรและสภาพแวดล้อม

  เป้าหมายการดำเนินธุรกิจของบริษัทฯ ถูกกำหนดขึ้นมาอย่างรอบคอบ ชัดเจน
  และมีความเป็นไปได้ ทั้งนี้บริษัทฯ มีการจัดโครงสร้างองค์กร
  ที่เอื้ออำนวยต่อการดำเนินงานให้บรรลุเป้าหมายที่ตั้งไว้ และมีข้อกำหนดและบทลงโทษ
  ห้ามฝ่ายบริหารและพนักงาน
  ปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ อย่างไรก็ตาม บริษัทฯ
  มีนโยบายการปฏิบัติงานในธุรกรรมด้านการเงิน การจัดซื้อและการบริหาร
  โดยจะคำนึงถึงความเป็นธรรมต่อคู่ค้าเพื่อประโยชน์ของบริษัทฯ ในระยะยาว

2.  การบริหารความเสี่ยง

  การบริหารความเสี่ยงของบริษัทฯ กระทำโดยการประเมินความเสี่ยงในการประกอบธุรกิจ
  ทั้งที่เป็นปัจจัยภายในและปัจจัยภายนอกอย่างสม่ำเสมอ โดยคณะทำงานซึ่งประกอบด้วย
  กรรมการผู้จัดการ ฝ่ายบริหารทรัพยากร และผู้บริหารในแต่ละหน่วยงานที่เกี่ยวข้อง
  จะวิเคราะห์ถึงสาเหตุที่ทำให้เกิดปัจจัยความเสี่ยงต่างๆ เพื่อดูแลให้บริษัทฯ
  มีการบริหารความเสี่ยงที่เหมาะสมและมีประสิทธิภาพ

3.  การควบคุมการปฏิบัติงานของฝ่ายบริหาร

  บริษัทฯ มีกิจกรรมการควบคุมโดยใช้ดัชนีวัดผลการปฏิบัติงาน (KPI)
  มาเป็นเครื่องมือในการวางแผนและควบคุม
  มีการแบ่งแยกหน้าที่ความรับผิดชอบเพื่อตรวจสอบซึ่งกันและกัน
  มีการจัดทำคู่มือการกระจายอำนาจเพื่อกำหนดขอบเขตอำนาจหน้าที่และวงเงินอำนาจอนุมัติในแต่ละระดับไว้เป็นลายลักษณ์อักษร
  มีการจัดทำเอกสารที่เอื้ออำนวยให้มีการแบ่งส่วนและบุคคลผู้รับผิดชอบหากมีข้อผิดพลาดเกิดขึ้น
  มีการดูแลป้องกันทรัพย์สินของบริษัทไม่ให้สูญหายหรือนำไปใช้ในทางไม่เหมาะสม
  มีมาตรการป้องกันไม่ให้นำประโยชน์ของบริษัทไปใช้เพื่อประโยชน์ส่วนตน
  มีกำหนดวิธีการเพื่อให้แน่ใจว่าบริษัทได้ปฏิบัติตามกฎหมายและข้อบังคับที่เกี่ยวข้อง
  มีมาตรการที่รัดกุมเหมาะสมในกรณีที่บริษัทมีการทำธุรกรรมกับกรรมการเพื่อป้องกันการถ่ายเทผลประโยชน์
  เช่น ต้องผ่านขั้นตอนการอนุมัติโดยกรรมการอิสระและผู้ไม่มีส่วนได้เสียในธุรกรรมนั้น
  รวมทั้งมีการเปิดเผยข้อมูลการทำธุรกรรมตามระเบียบของสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
  และเปิดเผยข้อมูลเกี่ยวกับบุคคลหรือกิจการที่เกี่ยวโยงกันตามมาตรฐานการบัญชี

4.  ระบบสารสนเทศและการสื่อสารข้อมูล

  บริษัทฯ จัดให้มีข้อมูลที่สำคัญต่างๆ
  อย่างเพียงพอเพื่อประกอบการตัดสินใจของคณะกรรมการบริษัทฯ
  รายงานการประชุมของคณะกรรมการมีการบันทึกสรุปความเห็นของกรรมการ
  เอกสารประกอบการบันทึกบัญชีและบัญชีต่างๆ ถูกจัดเก็บไว้อย่างเป็นหมวดหมู่
  และจัดขึ้นตามนโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจ

5.  ระบบการติดตาม

  บริษัทฯ จัดให้มีการติดตามผลการดำเนินงาน
  โดยเปรียบเทียบกับเป้าหมายการดำเนินธุรกิจที่ได้ตั้งไว้เป็นรายไตรมาส
  การตรวจสอบการปฏิบัติงานตามระบบการควบคุมภายในมีขึ้นอย่างสม่ำเสมอ
  โดยผู้ตรวจสอบภายในต้องจัดทำรายงานผลการตรวจสอบ
  เสนอโดยตรงต่อคณะกรรมการตรวจสอบ หากมีการตรวจพบข้อบกพร่องอันเป็นสาระสำคัญ
  จะต้องรายงานต่อคณะกรรมการตรวจสอบในระยะเวลาอันควร
  รวมถึงการรายงานความคืบหน้าในการปรับปรุงข้อบกพร่องดังกล่าว

ผู้สอบบัญชีของบริษัทฯ คือ สำนักงานสอบบัญชี ดี ไอ เอ ซึ่งเป็นผู้ตรวจสอบงบการเงินประจำปี
2552 ได้ให้ความเห็นในด้านเกี่ยวกับระบบการควบคุมภายในด้านการบัญชีว่า
ในการตรวจสอบงบการเงินของบริษัทฯ สำหรับปีสิ้นสุดวันที่ 31 ธันวาคม 2552
ตามมาตรฐานการสอบบัญชีที่รับรองทั่วไปเพื่อแสดงความเห็นว่างบการเงินนี้แสดงฐานะการเงินและผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานได้ศึกษาและประเมินประสิทธิภาพการควบคุมภายในด้านบัญชีของบริษัทฯ
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ณ วันที่ 31 ธันวาคม 2552